Viro alkaa myöntää ensimmäisenä maana maailmassa sähköisiä oleskelulupia ulkomaalaisille, kerrotaan Viron sisäministeriöstä.

Maan hallitus hyväksyi aiemmin tänä vuonna lakiehdotuksen, joka antaa ulkomaalaisille mahdollisuuden hakea digitaalista oleskelulupaa Virossa.

Lain on määrä tulla voimaan marraskuussa, sanoo sisäministeriön oikeudellinen neuvonantaja Mariann Rikka.

Hänen mukaansa tämä tarkoittaa, että loppuvuonna kenellä tahansa – missä maassa tahansa – olisi oikeus käyttää samoja verkkopalveluja, joita virolaiset käyttävät Virossa.

– Tietääksemme mikään muu maa ei myönnä e-oleskelulupia (engl. e-residency). Tämä olisi ensimmäinen laatuaan, Rikka kertoo Yle Uutisille sähköpostitse.

Hankkeen tavoitteena on helpottaa Viron kansantalouden, tieteen ja koulutuksen kansainvälistymistä. Vuonna 2020 Virossa voisi asua runsaat 5 000 virtuaaliasukasta, Rikka arvioi.

Projektin työnimi on kunnianhimoisempi eli "10 miljoonaa e-virolaista vuoteen 2025 mennessä".

Rikka tähdentää, ettei lakiehdotus mahdollista Viron e-kansalaisuutta. Viron e-asukkaat eivät myöskään olisi muiden Euroopan unionin maiden virtuaaliasukkaita.

Yritystä voisi pyörittää verkossa

Viro toivoo uuden käytännön luovan maahan uusia yrityksiä ja uusia työpaikkoja.

– Tämä on keskeisimpiä päämääriämme, Rikka sanoo.

– Liike- tai muiden asioiden hoitaminen Virossa on helppoa e-asukkaalle. He voivat kommunikoida palveluntarjoajan tai valtion kanssa, tunnistautua tai allekirjoittaa asiakirjoja ilman, että ovat fyysisesti läsnä.

Rikka kertoo esimerkin: e-asukas, joka on osakkaana virolaisessa yhtiössä, voi osallistua verkossa yhtiökokoukseen ja äänestää kokouksessa, vaikka on kokoushetkellä kotimaassaan.

Myös yrityksen voisi perustaa ja sitä voisi hallinnoida sähköisesti, Viro esittää.

– E-oleskeluluvasta olisi hyötyä Virossa työskenteleville ulkomaalaisille. Se mahdollistaisi veroilmoituksen teon verkossa. Siitä hyötyisivät myös ulkomaiset opiskelijat tai luennoitsijat, kansainvälisten järjestöjen työntekijät ja heidän omaisensa tai virolaisten yhtiöiden ulkomaiset asiakkaat, Rikka luettelee.

Asukkaaksi aikovan käytävä maassa kerran

Rikan mukaan konsepti digitaalisesta oleskeluluvasta on osa virolaista tietoyhteiskunnan kehittämissuunnitelmaa. Se on palkittu maassa vuoden kehittämisidea -palkinnolla.

– E-asukas, joka ei ole Viron kansalainen ja jolla ei ole oleskelulupaa Virossa, voi hankkia sähköisen henkilökortin. Sillä hän pystyy käyttämään kaikkia Viron verkkopalveluja, jotka ovat tällä hetkellä virolaisten käytettävissä – lukuun ottamatta kansalaisille tarkoitettuja palveluja, kuten sähköistä äänestämistä eduskunta- tai kunnallisvaaleissa.

Rikka uskoo, että e-oleskelulupa kannustaa virolaisia palveluntarjoajia innovoimaan uusia palveluja ja ratkaisuja. Se taas monipuolistaa Viron digitaalisia markkinoita ja infrastruktuuria ja houkuttelee ulkomaisia yrittäjiä Viroon ennestään, hän visioi.

Sähköistä oleskelulupaa voi näillä näkymin anoa marraskuun 1. päivästä lähtien.

– E-oleskelulupaa haettaessa on perusteltava, mikä on hakijan kytkös Viroon tai miksi haluaa käyttää Viron verkkopalveluja. Kun e-oleskelulupaa haetaan ensi kertaa, hakijan on itse tultava Viroon biotunnisteen tallentamista varten.

Rikka toteaa, ettei sähköinen oleskelulupa luo uusia turvallisuusriskejä. Se saattaa kuitenkin lisätä olemassa olevia uhkia, esimerkiksi tietokonerikollisuutta.

– E-oleskelulupa voidaan evätä, mitätöidä tai lakkauttaa väliaikaisesti, jos on aihetta epäillä, että sitä käytetään vilpillisesti tai arveluttavasti, Rikka sanoo. Myös palveluntarjoajilla on tarvittaessa oikeus asettaa käyttörajoituksia virtuaaliasukkaille.